**B. Osobitná časť**

**K Čl. I**

K bodu 1

Legislatívno-technická úprava v nadväznosti na úpravu bodov 5, 8, 19 a 20, ktorej predmetom je určenie objemu finančných prostriedkov na bežné výdavky pre jednotlivé školy a školské zariadenia na kalendárny rok.

K bodom 2 až 4

Navrhuje sa vypustiť financovanie nultého ročníka a financovanie žiaka strednej školy, ktorý navštevuje vzdelávanie na získanie nižšieho stredného vzdelania, ktoré organizovala stredná odborná škola. Úprava reflektuje zmeny vyplývajúcej zo zákona č. 209/2019 Z. z. ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony a zákona č. 415/2021 Z. z. ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, ktorými nultý ročník v základnej škole a organizovanie vzdelávania na získanie nižšieho stredného vzdelania strednou školou bolo vypustené.

K bodom 5 a 8

Vzhľadom na doterajšie vymedzenie školských zariadení s odkazom na ustanovenia zákona č. 597/2003 Z. z., ktoré spôsobovalo v aplikačnej praxi komplikácie so správnou interpretáciou, sa navrhuje úprava s jednoznačným pozitívnym vymedzením konkrétnych druhov školských zariadení.

K bodu 6

Úprava v nadväznosti na bod 1. Po úprave znenia § 3 ods. 1 je znenie § 6 ods. 1 nadbytočné.

K bodu 7

Legislatívno-technická úprava v nadväznosti na bod 6.

K bodu 9

Úprava súvisiaca s bodom 8, v ktorom jednotlivé školské zariadenia budú uvedené pozitívnym výpočtom. Zároveň sa navrhuje vypustiť financovanie školského zariadenia „stredisko odbornej praxe“, vzhľadom na to, že v zákone č. 245/2008 Z. z. sa školské zariadenie „stredisko odbornej praxe“ vypustilo už v minulosti s tým, že existujúce stredisko odbornej praxe môže ešte pôsobiť, no nie je možné zriadiť nové. V zriaďovateľskej pôsobnosti regionálnych úradov školskej správy nie je v súčasnosti žiadne stredisko odbornej praxe.

Vzhľadom na transformáciu centra pedagogicko-psychologického poradenstva a prevencie od 1. 1. 2023 sa zároveň navrhuje upraviť spôsob výpočtu finančného príspevku za nové zariadenia poradenstva a prevencie v samostatnom ustanovení (bod 20).

K bodu 10

Legislatívno-technická úprava v nadväznosti na úpravu bodu 9 a 23, z dôvodu, že príslušné odseky by boli nadbytočné.

K bodom 11 až 18

Legislatívno-technická úprava v nadväznosti na bod 9.

K bodu 19

V súvislosti s transformáciou poradenských zariadení od 1.1.2023 sa navrhuje z § 8 vypustiť spôsob výpočtu finančného príspevku pre „doterajšie“ centrum pedagogicko-psychologického poradenstva a prevencie a „doterajšie“ centrum špeciálnopedagogického poradenstva, v nadväznosti na ich samostatnú úpravu v bode 20. Úpravou sa zároveň navrhuje riešiť osobitne spôsob výpočtu finančného príspevku pre špeciálne výchovné zariadenia a osobitne pre nové zariadenia poradenstva a prevencie.

K bodu 20

Cieľom návrhu je určiť spôsob výpočtu finančného príspevku pre zariadenia poradenstva a prevencie vzhľadom na ich transformáciu od 1.1.2023. Finančný príspevok pre tieto zariadenia sa určí ako súčet paušálneho príspevku a výkonového príspevku. Objem finančných prostriedkov pre zariadenie poradenstva a prevencie určený pre paušálny príspevok a výkonový príspevok sa navrhuje v pomere 2:8.

K bodu 21

Prechodným ustanovením je potrebné zohľadniť transformáciu zariadení poradenstva a prevencie aj vo vzťahu k údajom, ktoré sa použijú na výpočet finančného príspevku pre tieto zariadenia.

K bodu 22

Navrhovaná úprava reflektuje potreby z praxe. Súčasne platný názov kategórie „Stredná športová škola – športový manažment“ je identický s názvom študijného odboru „6343 M športový manažment“, ktorý je zaradený do 1. kategórie strednej odbornej školy s jednotným mzdovým normatívom podľa prílohy č. 2. Cieľom návrhu je odstránenie nejednoznačnosti a zabezpečenie korektného vyplnenia údajov o počte žiakov podľa stavu k 15. septembru začínajúceho školského roka zo strany škôl.

K bodu 23

Navrhuje sa vypustenie Prílohy č. 5 v nadväznosti na úpravu súvisiacu s bodmi 9, 10 a 19 z dôvodu nadbytočnosti.

K bodu 24

Úprava príloh súvisí s transformáciou zariadení poradenstva a prevencie, ktorá nastane k 1.1.2023. Cieľom navrhovanej úpravy je úprava hodnôt koeficientov pre skupiny detí a žiakov a hodnôt koeficientov k výkonom odbornej činnosti pre jednotlivé druhy zariadení poradenstva a prevencie v nadväznosti na nový spôsob výpočtu finančného príspevku pre tieto zariadenia.

K bodu 25

V prílohe č. 12 časti B sa navrhuje upraviť hodnoty koeficientov podľa zaradenia pedagogického zamestnanca do platovej triedy, pracovnej triedy, rokov praxe a príplatku za profesijný rozvoj na výpočet hodnoty koeficientu kvalifikačnej štruktúry pedagogických zamestnancov. Táto úprava súvisí s nariadením vlády Slovenskej republiky č. 220/2022 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme účinným od 1. júla 2022 a s nariadením vlády Slovenskej republiky č. 296/2022 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme účinným od 1. januára 2023.

**K Čl. II**.

Účinnosť sa navrhuje od 1. januára 2023 vzhľadom na začiatok rozpočtového roka.